13:26: Erbatax-il immigrant irregolari li dal-lejl ħarbu miċ-Ċentru ta’ Detenzjoni ta’ Ħal Safi għadhom kif tressqu l-Qorti wara li nqabdu fl-inħawi taż-Żurrieq. Huma ttieħdu l-Qorti permezz ta’ vettura tal-Pulizija fejn ġew akkużati li ħarbu miċ-ċentru ta’ detenzjoni u li wettqu ħsara f’proprjetà pubblika. L-immigranti ammettew l-akkużi li nġiebu kontrihom u ntbagħtu tmien xhur ħabs. Sorsi qrib tvm.com.mt ikkonfermaw li fil-preżent għadha għaddejja tfittxija intensiva għall-erba’ immigranti li għadhom maħrubin. L-irġiel jidher li ħarbu għall-ħabta tas-2.00 a.m. Inkjesta maġisterjali mistennija tiddetermina x’wassal għall-ħarba tal-immigranti miċ-Ċentru ta’ Ħal Safi. 07:50: Grupp ta’ 19-il immigrant irregolari ħarbu matul il-lejl miċ-Ċentru ta’ Detenzjoni ta’ Ħal Safi, b’15 minnhom jinqabdu wara tfittxija intensiva li saret għalihom. Informati bħalissa għaddejja tfittxija għall-kumplament tal-immigranti li għad fadal maħruba fl-inħawi ta’ fejn jintrama s-suq fiż-Żurrieq kif ukoll fl-għelieqi tal-madwar. Aktar dettalji fil-ħin li ġej hekk kif fil-preżent il-Pulizija għaddejja bi tfittxija għalihom f’Ħal Safi. Dettalji, ritratt u filmat: Brandon Pisani Ritratti u filmat: Fiorella Pace